Sumarið hjá meistaraflokki karla í fótbolta var vægast sagt frábært . Strákarnir voru nýliðar í 1. deild eftir að hafa lent í 2. sæti í 2. deild karla í fyrra en enduðu í 1. sæti Inkasso-deildarinnar , sem er ótrúlegur árangur . Fyrir lokaleikinn var staðan æsispennandi í deildinni og strákarnir þurftu sigur eða jafntefli til að komast upp í Pepsi Max deildina . Grótta vann sannfærandi 4 - 0 sigur gegn Haukum . Fjölnir tapaði fyrir Keflavík á sama tíma sem leiddi til þess að strákarnir enduðu sem sigurvegarar Inkasso-deildarinnar með 43 stig . Fyrir sumarið hafði Grótta fengið mest 20 stig í 1. deild karla , en það var árið 2011 . Uppskera þrotlausrar vinnu hjá leikmönnum og þjálfurum skilaði sér svo sannarlega . Stuðningsmenn liðsins hafa verið frábærir í allt sumar og fylgt liðinu milli landshluta . Stúkan var vægast sagt troðfull þann 21. september þegar strákarnir unnu deildina , og stemningin frábær . Við hlökkum til næsta sumars – sjáumst í Pepsi Max deildinni að ári .